د افغانستان د کرکټ د ۱۹ کلنو لوبډلې بل حیرانوونکی بری
د افغانستان د کرکټ د ۱۹ کلنو ځوانانو لوبډلې متحده عربي اماراتو ته هم په لسو ویکټو یوه حیرانوونکې ماتې ورکړه. دا لوبې په مالیزیا کې کیږي.
دا د اسیا د کرکټ د شورا د ۱۹ کلنو لوبډلو په غوره لیګ سیالیو کې د افغانستان، درېیم پرلپسې بری دی. دا لوبه د دوشنبې په ورځ د مالیزیا په کولالمپور ښار کې وشوه. متحده عربي اماراتو پچه وګټله او منډو جوړولو ته یې ملا وتړله خو ځوانو افغان توپ اچوونکو ته ډېر ونه درېدل. د اماراتو د کرکټ د ۱۹ کلنو ټوله لوبډله په ۳۲ اورونو کې وسوځېدله او افغانستان ته یې د ۸۹ منډو هدف وټاکه. د اماراتو درې لوبغاړي په صفر، یو یې په یوه او دوه نور یې په دوو- دوو منډو وسوځول شول.د اماراتو په لوبډلې کې تر ټولو ډېرې منډې پرېرا وکړې چې ۳۴ وې. د افغانستان د کرکټ د ۱۹ کلنو ځوانانو لوبډلې، دغه هدف په ۱۳ اورې کې په ډېرې اسانۍ او د کوم لوبغاړي له سوځېدو پرته پوره او لوبه یې وګټله. په افغان توپ اچونکو کې طارق پنځه، ضیاالرحمن او رشید خان دوه- دوه او محمد ظاهر د اماراتو یو لوبغاړي وسوځول. د افغانستان د لوبډلې د سر دواړه منډه جوړونکو لوبغاړو حضرت الله ځاځي او ناصر خان ۴۱ – ۴۱ منډې وکړي. د دغې لوبې غوره لوبغاړی طارق خان شو، چې د اماراتو پنځه لوبغاړي یې وسوځول. د افغانستان د کرکټ د ۱۹ کلنو لوبډلې په دغو روانو سیالیو کې نیپال او کویټ ته هم ماتې ورکړي دي. افغانستان د سه شنبې په ورځ له سعودي او د پنجشنبې په ورځ له مالیزیا سره لوبې لري، که یې دا دواړه هم وګټلې نو د اسیا د کرکټ د شورا د ۱۹ کلنو لوبډلو د پریمیرلیګ سیالیو اتل کیږي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.